আজ (শুক্রবার) ঢাকায় দলটির কেন্দ্রীয় কার্যালয়ে এক সংবাদ  সম্মেলনে তিনি এ হুঁশিয়ারি দেন। এটিএম আজহার বলেন, নিজামী-মুজাহিদ যুদ্ধাপরাধী নন, তারা যুদ্ধের সময় ছাত্র ছিলেন। মুক্তিযুদ্ধের প্রায় ৪০ বছর পরেও তাদের বিরুদ্ধে দেশের কোথাও কোন জিডি পর্যন্ত নেই। এ থেকে প্রমাণ হয় যে, তারা যুদ্ধাপরাধের সঙ্গে জড়িত ছিলেন না। তিনি বলেন, যে আইনে বাংলাদেশে মানবতাবিরোধী অপরাধের বিচার হবে তা আন্তর্জাতিক মানের নয়। এ আইনের বিচার হলে তা হবে মানবাধিকারের চরম লংঘন। একই সঙ্গে যুদ্ধাপরাধের বিচারের নামে রিমান্ডে নিয়ে নিজামী-মুজাহিদদের মৃত্যু মুখে ঠেলে দেয়া হতে পারে বলেও শংকা প্রকাশ করেছেন  জামায়াতের ভারপ্রাপ্ত সেক্রেটারি জেনারেল।  সংবাদ সম্মেলনে জানানো হয়, আগামী ৫ এপ্রিল মাওলানা মতিউর রহমান নিজামী এবং আলী আহসান মোহাম্মদ মুজাহিদসহ দলীয় শীর্ষ নেতৃবৃন্দের রিমান্ড বাতিল এবং মুক্তির দাবিতে মুক্তাঙ্গনে সমাবেশ ও বিক্ষোভ মিছিল করবে দলটি।  বাংলাদেশ জামায়াতে ইসলামীর আমীর মাওলানা মতিউর রহমান নিজামী ও সেক্রেটারী জেনারেল আলী আহসান মোহাম্মদ মুজাহিদকে আরো অধিকতর তদন্তের জন্য গত ২৭ শে মার্চ ট্রাইবুন্যালের তদন্ত সংস্থার হেফাজতে নেয়া হয়েছে। তবে তদন্তে স্থান নির্ধারণ করতে না পারায় আগামী ৫ এপ্রিল পর্যন্ত  শুনানি মুলতবি রাখা হয়েছে।